Hy skryf dat die son soos ’n bruidegom uit sy slaapkamer uitgaan en sy pad deur die hemelruim loop soos ’n held.
Wat hy bedoel is: Die Here laat die son die dinge doen – die Here onderhou die son elke dag in sy gang!
Net so beheer die Here reën en droogte, vrugbare en onvrugbare jare, en alle seëninge en teëspoede wat oor ons kom.
As ons die dinge wat die Here aan ons openbaar, mag opsom, sal ons sê dat ons die volgende dinge sien:
Hy is elke oomblik daar en sonder dat iets Hom kan keer of beïnvloed, gebeur alles soos wat Hy dit wil hê.
Tweedens regeer God oor die hele mensdom met nog meer liefde en sorg as wat Hy dit doen oor die natuur.
Derdens sorg die Here op die teerste en mees liefdevolle manier vir die gelowiges wat Hy uitverkies het.
Hy voorsien vir hulle ook ’n toekoms in die hiernamaals deur self vir hulle tot versoening en herskepping in te tree.
Dink maar aan die gedeelte waar die Here sê dat ons ons tiendes vir Hom moet gee, en Hom daardeur beproef en kyk of Hy nie die sluise van die hemel sal oopmaak en ons seën nie!
Bring die hele tiende na die skathuis, sodat daar spys in my huis kan wees; en beproef My tog hierin, sê die Here van die leërskare, of Ek vir julle nie die vensters van die hemel sal oopmaak en op julle ’n oorvloedige seën sal uitstort nie. (Maleagi 3:10 AFR53)
Die Here het nie probleme om ons deur die werking van sy genade krag te gee en by te staan wanneer ons deur siektes of allerhande ellendes soos armoede of die bedreiging dat ek my werk kan verloor, gaan nie.
In enige omstandighede gryp die Here helpend en ondersteunend in ons lewens in: of ons langs ’n sterfbed staan, en of ons ’n tyd van vertwyfeling deurgaan.
Die punt is dit: As die mens (ons!) in ons powere kraggies moet voortploeter, is daar vir ons geen vooruitsig iewers nie. Ons sal nie eers gedurende die tyd wat ons op die aarde is, regkom nie. Wanneer die dood kom, sal ons groot probleme hê, want ons het geen verweer teen die dood nie – en die dood lê elkeen van ons voor!
Daarom is die troos so kardinaal van belang: Die Almagtige God maak vir my ’n deur oop deur en uit die dood.